La platja de Gandia ofereix l'espectacle 'La noche es comedia', conduït pels actors Nacho Guerreros i Macarena Gómez
26 juliol 2024

## La platja de Gandia ofereix l'espectacle 'La noche es comedia', conduït pels actors Nacho Guerreros i Macarena Gómez26 juliol 2024Última actualització: 26 juliol 2024

![](../gestion/img/a1887ebf33b79b19108d40494cb759b3d82ed9d37663f3c72d6c090eff07184e.jpeg)  
  

La **regidora de Cultura, Turisme i Política Festiva, Balbina Sendra**, i la **directora de comunicació de l'empresa promotora Tierra de Comedia, Gely Moragues**, han presentat hui l'espectacle **'La noche es comedia'** , que tindrà lloc el pròxim **dissabte 3 d'agost al camp de beisbol que hi ha al costat de l'Hotel Tres Anclas de la platja de Gandia**.  
  
L'esdeveniment, que **començarà a les 22 hores, estarà conduït per Nacho Guerreros i Macarena Gómez**, que, durant anys, van interpretar a Coque Calatrava i Lola Trujillo a la coneguda sèrie 'La que se avecina'.  
  
_"Cap dels dos necessita una presentació, els seus noms parlen per ells. Ell fa més de trenta anys que és al panorama nacional de l'actuació i ella és una xica Almodóvar que va guanyar un Goya en 2015"_, ha afirmat Moragues.  
  
Respecte a la resta d'actuacions, la nit comptarà amb els **monòlegs de Max Marieges, el personatge del qual a la sèrie és Minguito; Miki Dkai; Xavier Deltell, l'advocat de Coque a la ficció, i Eva i Qué**, l'objectiu de la qual, tal com ha esmentat la directora de comunicació, és _"reivindicar que les dones també sabem riure i tenim un nom important dins del sector de la comèdia"_.  
  
Tal com s'ha explicat després, el recinte tindrà **_foodtrucks_ i barres de begudes** perquè la gent puga sopar mentre gaudeix de l'espectacle. Pel que fa a les **entrades, es poden adquirir a la pàgina web de [Tierra de Comèdia](https://tierradecomedia.com/la-noche-es-comedia-en-gandia/) i costen 24,50 euros incloent les despeses de gestió**.  
  
Sendra ha assenyalat que aquesta activitat pretén completar la programació de Gandia a la Mar. _"Hem decidit incloure-la ací perquè volem explicar a la gent que ens visita què som, què fem i com és la nostra cultura del comboi. Precisament dins aquest comboi tenim monòlegs i moltes ganes de riure"_, ha explicat.  
  
Finalment, Moragues ha agraït a totes les empreses patrocinadores i a l'edil _"tot el suport i les ganes d'ajudar"_, i ha convidat la ciutadania i als turistes a gaudir d'aquesta nit divertida.

[Twittear](https://twitter.com/share)